stanford-oval/wikipedia huggingface dataset:
בקרת שעתוק
באיקריוטים

המורכבות של תא בעל גרעין נושאת עימה את הצורך במורכבות בקרת שעתוק. באיקריוטים ישנם מספר סוגים של RNA פולימראזות, שמתמחים בפעילות ובאתרי הבקרה. כל אחד מהם מבוקר באמצעות מנגנונים שונים. ניתן לסווג מנגנוני בקרה של פעילות פולימראזון לשלושה תחומים עיקריים:
שליטה על נגישות פולימראזות לרצף ה-DNA. שליטה זו כוללת חלבונים מעצבי כרומטין, גורמי שעתוק, מעצמים, דכאנים ועוד גורמים רבים.
התארכות תעתיק ה-RNA. לאחר ש-RNA פולימראז נקשר לקדם, נדרשים גורמים שונים כדי לאפשר לו להשתחרר מהקישור הזה ולנוע לתוך הגן עצמו.
ניתוק הפולימראז. גורמים שונים נמצאו שולטים על איך ומתי הפולימראז יתנתק מה-DNA, ובכך נקבע גורל התעתיק.
שלוש מערכות אלו פועלים יחד כדי להגיב לאותות מהתא ולשנות את תוכנית השעתוק בהתאם.
בניגוד לשעתוק חיידקי, ברירת המחדל של שעתוק איקריוטי הוא מצב שאינו פעיל, ונדרשת התערבות של גורמים שונים כדי ליצור תעתיק RNA. ההבדל בברירת המחדל נובע בעיקר מהצורך לדחוס את ה-DNA בתוך גרעין התא, באמצעות ליפופו על גבי היסטונים. DNA הארוז כך אינו נגיש לחלבונים השונים, ואם קדם מלופף סביב היסטון נדרשת התערבותם של גורמים שונים כדי לחשוף את ה-DNA. לכן ארגון הכרומטין מהווה בקרת שעתוק. בדומה לגורם סיגמא בחיידקים, גורמי השעתוק הכלליים נדרשים באיקריוטים לשעתוק. תפקידם של גורמים אלו לייצב את הקשרים, לפתוח את הגדיל הכפול של ה-DNA כדי לאפשר גישה ל-RNA פולימראז לתבנית השעתוק, ולרוב לגורמים אלו אין העדפה לרצף DNA מסוים. חלק גדול מבקרת גנים מתווך באמצעות גורמי שעתוק שמגייסים או מעכבים את הקישור של מנגנון השעתוק הכללי או הפולימראז. גורמי השעתוק יכולים לפעול באמצעות מרכיבי הליבה של הקדם, או באמצעות מעצמים מרוחקים.
אחרי ש-RNA פולימראז נקשר לתבנית ה-DNA, לעיתים קרובות נדרש סיוע של חלבונים נוספים כדי לעזוב את הקומפלקס היציב בקדם ולעבור לשלב התארכות תעתיק ה-RNA. תהליך זה נקרא בריחת קדם, והוא יכול לעבור בקרה כדי להאיץ או להאט את השעתוק. באופן דומה, חלבונים וגורמים נוספים יכולים ליצור קשרים עם קומפלקס ההתארכות ולווסת את קצב התקדמות הפולימראז על גבי ה-DNA.
באיקריוטים > בקרה ברמת מצב הכרומטין

באיקריוטים, DNA גנומי נדחס כדי שייכנס לגרעין התא. הדחיסה נעשית באמצעות ליפוף ה-DNA סביב שמונה חלבונים הנקראים היסטונים, מה שמונע את הגישה לחלקים נרחבים של ה-DNA בכל זמן נתון. חלקים נרחבים מה-DNA מושתקים באמצעות קוד היסטונים, ואינם נגישים לפולימראזות ולגורמים המשלימים. רמת הבקרה הגבוהה ביותר נעשית דרך עיצוב כרומטין, שבו ההיסטונים מוזזים כדי לחשוף או להסתיר אזורים מסוימים.
שינויים כימיים על זנבות ליבות ההיסטונים מעניקים להם תכונות ביוכימיות שונות המשפיעות על השעתוק. ישנן מודיפקציות רבות שמבוצעות על ידי אנזימים שונים, כגון היסטון אצילטרנספראזות (HAT), היסטון מתילטרנספראזות (HMT), היסטון דהאצטילזות (HDAC). אנזימים אלה יכולים להוסיף או להסיר קשרים קוולנטיים בין חומצות האמינו של זנב ההיסטון לבין מודפיקציות שונות, כגון קבוצות מתיל, אצטיל, זרחן ואוביקוויטין. קוד ההיסטונים יכול לגייס חלבונים שיסייעו לדחיסת הכרומטין ולהשתקת ביטוי גנים, או להגביר את הרווחים בין ההיסטונים ובכך לאפשר גישה לחלבונים שונים. לדוגמה, קומפלקס פוליקומב PRC2 מוסיף תלת-מתיל על ליזין בעמדה 27 של היסטון H3 (ולכן מסומן H3K27me3), אשר גורם לדחיסת ה-DNA ולהשתקת הגן. קוד ההיסטונים יכול להיווצר בתא עצמו, או שהוא מתקבל בתורשה אפיגנטית מההורים.
באיקריוטים > בקרה ברמת מתילציה על ציטוזין

בקרת שעתוק בכ-60% מהקדמים נשלטת על ידי מתילציה של ציטוזין. ברוב האיקריוטים המתילציה מתבצעת על גבי ציטוזין שלאחריו נמצא גואנין, הנקרא אתר CpG. 5-מתילציטוזין (5-mC) הוא הסימון לנוקליאוטיד ציטוזין המכיל קבוצת מתיל בעמדה 5 במקום המימן שישנו שם בדרך כלל (ראו איור). mC-5 הוא סמן אפיגנטי שנמצא בעיקר באתרי CpG ביונקים. ישנם כ-28 מיליון אתרים כאלו בגנום האדם. ברוב רקמות היונקים, 70-80% מהציטוזינים הללו ממותלים, ופעמים רבות המתילציה נעשית על גבי אתרים סמוכים בגנום, עד ליצירת איי CpG. באדם, לכ-60% מהקדמים יש איי CpG בעוד לכ-6% מהמעצמים ישנם אתרים כאלו. איי CpG הם אתרי בקרה, מכיוון שמתילציה באתרים אלו יכולה להוריד את רמות הביטוי של הגן המבוקר על ידם.
מתילציה על גבי ה-DNA מבקר את שעתוק הגנים באמצעות חלבונים בעלי אתר קישור למתיל, כגון MeCP2, MBD1 ו-MBD2. חלבוני ה-MBD נקשרים באופן חזק לאיי CpG הממותלים ברמות גבוהות, ומלבד אתר הקישור למתיל מכילים גם אזור המדכא שעתוק. הם נקשרים ל-DNA ממותל ומכוונים לאיי ה-CpG קומפלקסי חלבונים בעלי יכולת עיצוב כרומטין אשר דוחסים את ה-DNA באזור, או חלבונים המשפיעים על קוד ההיסטונים באמצעות הוספת מודיפקציות מדכאות שעתוק.
המתילציה בקדמים משתנה כתוצאה מאותות שונים, ומתבצעת על ידי DNA מתילטרנספראזות. ישנם DNA מתילטרנספראזות אשר ממתלים גדיל אחד בהתבסס על גדיל ה-DNA השני, וישנם DNA מתילטרנספראזות הממתלים ציטוזינים שכלל לא היו ממותלים קודם לכן.
באיקריוטים > בקרה הנעשית באמצעות גורמי שעתוק ומעצמים > גורמי שעתוק

גורמי שעתוק הם חלבונים שנקשרים לרצף ספציפי של DNA כדי לבקר רמת השעתוק של גן ספציפי. אורך רצף ההכרה הוא לרוב בסביבות 10 נוקליאוטידים. באדם ישנם כ-1,400 גורמי שעתוק שונים, המהווים כ-6% מכלל הגנים. באדם, כ-94% מהאתרים המכילים את רצפי הבקרה ממוקמים במעצמים, ויתר האתרים ממוקמים בקדמים. גורמי השעתוק יכולים להפעיל או לדכא גני מטרה רבים, והם עושים זאת בצורה צירופית בשלל מנגנונים. לדוגמה, מתליציה של ה-DNA משפיעה על הקישור של רוב גורמי השעתוק ל-DNA, מה שיכול להוביל לבקרה חיובית או שלילית על השעתוק. לעיתים קרובות זהו השלב האחרון במעבר אותות בתא, שקודם לו השפעה כלשהי על גורם השעתוק, כמו שינוי מיקומו בתא או פעילותו. מודיפקציות לאחר התרגום על גבי גורמי השעתוק יכולים לגרום להם לנוע מהציטוזול לגרעין התא, היכן שהם יכולים להיקשר לרצפי ההכרה ולפעול. גורמי שעתוק אחרים כבר נמצאים בגרעין התא, ועוברים מודיפקציות שהמאפשרות להם ליצור קשרים עם חלבונים נוספים. מודפיקציות אלו כוללות זירחון, אצטילציה, סומולציה ואוביקוויטינציה.
ניתן לחלק את גורמי השעתוק לשתי קבוצות עיקריות: מפעילי שעתוק ומדכאי שעתוק. בעוד מפעילי שעתוק לרוב יוצרים קשר ישירים או בלתי ישירים עם מרכיבי מנגנון השעתוק באמצעות קישור למעצמים, מדכאי שעתוק לרוב מגייסים קומפלקסים משלימי דכאנים שהמובילים לדיכוי שעתוק באמצעות דחיסת הכרומטין באזור המעצם. מנגנון נוסף בו משתמשים דכאנים הוא קישור פיזי לרצף הכרה משותף למפעלים ודכאנים, כך שקישור דכאן חוסם את האפשרות של מפעיל להיקשר. ישנם מנגנונים רבים השולטים על רמת הפעילות של גורמי שעתוק, כגון אלו ששולטים על מיקומו התוך תאי או על האפשרות שלהם להיקשר ל-DNA. דוגמה למנגנון בקרה ניתן לראות בחלבון HSF1, אשר נמצא בציטוזול וקשור לחלבון Hsp70. כאשר התא נחשף לעקה, כמו מכת חום, הוא נודד לגרעין ומפעיל קבוצת גנים שעוזרים לתא להתמודד עם העקה.
באיקריוטים > בקרה הנעשית באמצעות גורמי שעתוק ומעצמים > מעצמים

מעצמים הם רצפי DNA שאינם מקודדים שמכילים אתרי קישור למפעילים ודכאנים. אורכם נע ממאות נמוכות ועד אלפי זוגות בסיסים, והם יכולים להיות מוקמים בכל מקום בגנום - לפני הקדם, בתוך אינטרונים - של הגן המבוקר או של גנים אחרים, באזורים של DNA לא מקודד שבו לא נמצאים גנים כלל. באמצעות התפתלות ה-DNA, מעצמים פעילים מתקרבים לקדם של הגן הרלוונטי. ההערכה היא שבאדם, קדם מבוקר בו זמנית על ידי 4–5 מעצמים, ויצירת הקשר הזה מאפשרת את בריחת הקדם של RNA פולימראז ומאפשרת לו לשעתק. מעצם אחד יכול לבקר גנים שונים, בלי שנדרש קשר או קרבה ביניהם. לעיתים מעצמים יכולים להיות ממוקמים על גבי כרומוזומים השונים מהכרומוזום בו נמצא הקדם.
בסרטן

בחולייתנים, רוב הקדמים מכילים איי CpG המכילים אתרי CpG רבים. כאשר אתרים אלו ממותלים ברמות גבוהות, הגן מושתק. סרטן המעי הגס מאופיין ב-3–6 מוטציות שמובילות למחלה ועוד 33–66 מוטציות נוספות. עם זאת, ייתכן שהשתקת השעתוק חשובה יותר מאשר המוטציות במהלך התפתחות הסרטן. בסרטן המעי הגס, 600-800 גנים מושתקים על ידי איי CpG. דיכוי שעתוק בסרטן יכול להיגרם על ידי מנגנונים אפיגנטיים נוספים, כגון שינוי רמות הביטוי של microRNA. בסרטן השד, דיכוי השעתוק של BRCA1 נגרם לרוב בעקבות ביטוי ביתר של microRNA-182 ולא בגלל עלייה ברמות המתילציה בקדם.
מתילציית DNA היא הוספה של קבוצת מתיל ל-DNA על גבי נוקליאוטיד ציטוזין. האיור מראה את הבסיס של ציטוזין רגיל, ומימין, לאחר שהתווספה לו קבוצת מתיל בעמדה 5. ביונקים, מתילציה על גבי DNA מתרחשת כמט תמיד על גבי ציטוזין שלאחריו גואנין.
בלאקי

הבֶּלַאקי (בלטינית: Belaci) היו שבט גאלי קטן ששכן בהרי האלפים קוטיה ׁ(בלטינית: Alpes Cottiae), בסביבות אולקס (אנ') של ימינו שבאיטליה על גבול צרפת, עוד מתקופת הברזל.
שם

הם מוזכרים כ-Belacorum על קשת סוסה. (אנ'). השם האתני Belaci הוא אולי קלטי, הנובע מהשורש belo (חזק) המורחב בסיומת - aco -. גרסאות השם המתחילות ב-V עשויות להופיע גם בצורות, כמו ב־Vellaconis, Velaci Velaco, Velagenius, Vilagenio, Vilagenia, Velagenus או Velacena.
הטופונים (שם מקום) בֶּאַאוּלַארד ׁ(Beaulard), הממוקם בשטחם, נובע מהשם בלס מוקדם יותר.
גאוגרפיה

בני שבט בלאקי התגוררו סביב היישובים אַד מַרטיס (אולקס המודרנית) ודִיוֹבִיָה (ברדונקיה). שטחם היה ממוקם צפונית לשבט הסגובי, דרומית למדולי, מערבית לסגוסיני ומזרחית לגראיוקלי. העיירה הראשית שלהם, אד מרטיס, הייתה ממוקמת על הכביש שחוצה את האלפים קוטיה מעל סגוסיו (היום סוּסה), במפגש של הנהרות דורה די ברדונקיה והדורה ריפריה. שמו נגזר מאתר פולחן המוקדש לאל הרומי מרס, אַד (פַאנום) מַרטיס. היישוב של Ad Fines (פנילס מודרני) אולי שימש כגבול בין שטחי הסגובי והבלאקי.
היסטוריה

הם מוזכרים כאמור על קשת סוסה. הטרופאום אלפיום Tropaeum Alpium הוא מזכרת ניצחון רומי (tropaeum) לחגיגת ניצחונו המכריע של הקיסר אוגוסטוס על השבטים שאכלסו את האלפים) הם מופיעים גם על קשת סוסה, שהוקמה על ידי קוטיוס (מרקוס יוליוס קוטיוס היה מלך התושבים הקלטים והליגוריים של המחוז הרומי ההררי אז הידוע כאלפס טאורינה וכיום כאלפים הקוטיים בתחילת המאה ה-1 לפני הספירה) בשנים 8–9 לפני הספירה.
ביבליוגרפיה

Barruol, Guy (1969). Les Peuples préromains du Sud-Est de la Gaule: étude de géographie historique. E. de Boccard. OCLC 3279201.
Falileyev, Alexander (2010). Dictionary of Continental Celtic Place-names: A Celtic Companion to the Barrington Atlas of the Greek and Roman World. CMCS. ISBN 978-0955718236.
Prieur, Jean (1968). La province romaine des Alpes Cottiennes. Impr. R. Gauthier. OCLC 834310867.
Talbert, Richard J. A. (2000). Barrington Atlas of the Greek and Roman World. Princeton University Press. ISBN 978-0691031699.
Uggeri, Giovanni (2006). "Martis, ad". Brill's New Pauly. doi:10.1163/1574-9347_bnp_e725410.
הערות שוליים

↑  Corpus Inscriptionum Latinarum 5:7231.
↑  Falileyev 2010, s.v. Belaci.
↑  Barruol 1969, pp. 334–335.
1 2  Prieur 1968, p. 77.
↑  Uggeri 2006.
↑  Barruol 1969, p. 32.
בן-ציון הראל

| --- | --- |

בן-ציון הראל, 1951
 לידה:  3 ביוני 1892 גולדינגן, לטביה, האימפריה הרוסית
 פטירה:  19 בספטמבר 1972 (בגיל 80) ישראל 
 לאום:  יהודי
 תאריך עלייה:  1921
 לימודי רפואה:  אוניברסיטת ברן, אוניברסיטת ציריך 
 תפקידים:  מנהל בית חולים העמק  הרופא הראשי של קופת חולים כללית  יו"ר ההסתדרות הרפואית בישראל  מנהל בית החולים אסותא תל אביב  מנהל בית החולים אלישע  יו"ר איגוד מנהלי בתי החולים בישראל
 
בן-ציון הראל (הירשוביץ) (3 ביוני 1892 – 19 בספטמבר 1972) היה רופא ישראלי וחבר הכנסת.
קורות חייו

הראל נולד בגולדינגן שבלטביה וסיים בה את לימודיו בחדר ובגימנסיה המקומית. לאחר מכן הוא למד כימיה באוניברסיטת ציריך ורפואה באוניברסיטת ברן. סיים את לימודי הרפואה בשנת 1916. במהלך לימודיו הוא החל בפעילות באגודות ציוניות בשווייץ ובשנת 1921 עלה לארץ ישראל ועסק עד 1934 ברפואה בעין חרוד. ביוני 1927 נבחר למועצה המדיצינית של קופת חולים. בפברואר 1928 מונה לוועדה לבחינת המאבק נגד התפשטות המלריה, מטעם ועד הבריאות.
הראל היה בין מקימי בית חולים העמק ועם פתיחת בית החולים באפריל 1930 שימש כמנהל בית החולים. הוא מונה גם לרופא הראשי של קופת חולים כללית בצפון הארץ ובשנת 1935 נבחר ליו"ר הסתדרות הרופאים בארץ ישראל. בדצמבר 1935 הוא נמנה בין מייסדי אסותא בתל אביב והיה למנהלה הראשון. בשנים 1940–1941 היה הממונה מטעם הוועד הלאומי ועיריית תל אביב על ענייני בריאות בשעת חירום. בשנים 1946–1948, לפני קום המדינה, היה מנהל ענייני הבריאות בוועד הלאומי. בשנת 1949 היה מייסד ומנהל בית חולים אלישע במרכז הכרמל בחיפה, במקביל לעבודתו כמנהל בית החולים אסותא. הראל המשיך להחזיק בתפקיד מנהל אסותא במקביל לכהונתו בכנסת וגם לאחר פרישתו מהכנסת. בשנת 1954 הוא דחה הצעה להתמודד על ראשות עיריית תל אביב.
במהלך הכנסת השנייה והכנסת השלישית כיהן הראל כחבר הכנסת מטעם הציונים הכלליים. בשנים 1962–1968 כיהן כיו"ר איגוד מנהלי בתי החולים בישראל. בקיץ 1962 הוא התמנה לחבר מועצת הבריאות.
הראל נקבר בבית הקברות נחלת יצחק שבתל אביב.
לקריאה נוספת

'הירשוביץ, בן־ציון', בתוך: דוד קלעי, ספר האישים: לכסיקון ארצישראלי, תל אביב: מסדה – אנציקלופדיה כללית, תרצ"ז, עמ' 174–175. (הספר בקטלוג ULI)
הערות שוליים

↑  ועידת רופאי קופת חולים, דבר, 16 ביוני 1927
↑  בועד הבריאות, דבר, 14 בפברואר 1928
↑  בעמק, דבר, 17 במרץ 1927
↑  חגיגת הפתיחה של בית החולים המרכזי בעמק, דבר, 27 באפריל 1930
↑  חנוכת בית החולים אסותא בתל אביב, דבר, 20 בדצמבר 1935
↑  120 נבחרי הכנסת השנייה, מעריב, 14 באוגוסט 1951
↑  שולמית לבארי, הלידות מתמעטות והולכות, מעריב, 12 בפברואר 1953
↑  יד לפה, מעריב, 21 בדצמבר 1954
↑  ד. גולן, מנהלי בתי החולים: ניתוח גוויות הוא הכרח לרפואה, מעריב, 8 בפברואר 1962
↑  שר הבריאות: בקרוב תופעל רשות אישפוז עליונה, מעריב, 15 בדצמבר 1966
↑  י. אביעם, 500 מליון ל"י להתקנת יחידות אישפוז בבתי חולים עד ל-1975, מעריב, 24 במאי 1968
↑  פורסמו שמות חברי מועצת הבריאות, מעריב, 1 ביולי 1962
↑  בן-ציון הראל באתר GRAVEZ
ברוטש V2

| --- | --- |

 מאפיינים כלליים
 יצרן:  Egon Brütsch Fahrzeugbau
 שנות ייצור:  1956–1958
 הרכבה:  גרמניה
 סיווג:  מכונית מיקרו
 מפרט טכני
 מנוע:  1 צילינדרים, 2 בוכנות, 98 סמ"ק, 247 סמ"ק
 הילוכים:  תמסורת ידנית - 3 מהירויות
 מהירות מרבית:  65 קמ"ש למנוע 98 סמ"ק, 99 קמ"ש למנוע 247 סמ"ק
ברוטש V2
ברוטש V2 (בגרמנית: Brütsch V2) היא מכונית מיקרו, גוף הרכב בנוי מפוליאסטר מחוזק עם פיברגלס, תצורת קבריולה, (רודסטר), 4 גלגלים, אשר יוצרה על ידי חברת "ברוטש" הגרמנית, (Egon Brütsch Fahrzeugbau) בין השנים 1956–1958.
סך הכל יוצרו 12 יחידות. הרכב יועד ל-2 נוסעים (נהג+נוסע).
חברת Egon Brütsch Fahrzeugbau התמחתה ביצירת מכונית מיקרו עשויות מפיברגלס.
גרסאות ברוטש V2

קבריולה, מנוע 1 צילינדר 98 סמ"ק (2 מושבים)
קבריולה, מנוע 1 צילינדר 247 סמ"ק (2 מושבים)
ראו גם

מכונית מיקרו
פיברגלס
ברוטש מופטה
ספאץ
לקריאה נוספת

ברוטש - מכוניות קלסיות  (Classic Car Catalogue)
ג'יימסון אדמס

| --- | --- |

 לידה:  6 במרץ 1880 ריפינגדייל, לינקולנשייר, הממלכה המאוחדת של בריטניה הגדולה ואירלנד 
 פטירה:  30 באפריל 1962 (בגיל 82) וסטמינסטר, לונדון, הממלכה המאוחדת 
 תקופת הפעילות:  ? – 30 באפריל 1962 
 פרסים והוקרה:  מפקד במסדר האימפריה הבריטית  אביר מפקד  במסדר הוויקטוריאני המלכותי  אות השירות המצוין 
 
משמאל לימין: ג'יימסון אדמס, פרנק ויילד ואריק מרשל (צילם שאקלטון) תוקעים את דגל בריטניה בנקודה הדרומית ביותר שהגיעו אליה, '23 88° דרום, ב-9 בינואר 1909
סר ג'יימסון אדמס (באנגלית: Jameson Adams ‏ 1880–1962) היה מגלה ארצות, שיצא לאנטארקטיקה עם משלחת נמרוד, המשלחת הראשונה שהנהיג ארנסט שקלטון בניסיון שלא צלח להגיע אל הקוטב הדרומי. אף על פי כן, ג'יימסון היה אחד מן הארבעה, שהגיעו אל רמת הקוטב בפעם הראשונה מאז ומעולם, ובכך התוו את הדרך אל הקוטב. ב-9 בינואר 1909 הגיעה הקבוצה אל קצה הדרום ב-88°23′S 162°00′E﻿ / ﻿88.383°S 162.000°E﻿ / -88.383; 162.000, בסך הכל 155 ק"מ מן הקוטב הדרומי, אז נאלצו לשוב על עקבותיהם בגלל המחסור במזון והחשש, שמוות ברעב ובקור ימצא אותם לפני שיוכלו להגיע אל מצבור אספקה.
חייו

אדמס נולד בריפינגדייל, לינקולנשייר, בן לרופא ונגד לרב חובל בצי ההודי. בגיל 13 ברח מבית הספר והצטרף לצי הסוחר. ב-1902 היה לתת-לייטננט בכוחות המילואים של הצי המלכותי, ובהגיעו לדרגת לייטננט היה אחד האחרונים שקיבלו תעודת רב חובל בספינות מפרש. על אף הישגיו, ויתר עלך קריירה מבטיחה בצי כדי להצטרף לארנסט שלקטון כסגנו במשלחת נמרוד.
בשובו מאנטארקטיקה בשנת 1909, נכנס לשירות אזרחי, שם התמנה כעבור שנה לראש המחלקה הצפון-מזרחית של האגף לחילופי תעסוקה. עם פרוץ מלחמת העולם הראשונה נקרא לחזור אל הצי המלכותי כשליש לאדמירל הוד, בפיקוד על משמר דובר. אז, לאחר פרק זמן של עבודה מיוחדת במשרד החימוש, הוצב בפלנדריה לפקד על סוללת תותחים במצור ימי. פציעת-ראש קשה חייבה את החזרתו לאנגליה ב-1917, והוא עוטר באות מסדר השירות המצוין ובצלב המלחמה (Croix de Guerre) הצרפתי על שירותיו.
אחרי המלחמה, חזר אל משרד העבודה כמפקח על המחלקה הצפון-מזרחית, ואת זמנו הפנוי הקדיש בעיקר לעזרה במועדוני נוער. הוא עזב את השירות בשנת 1935 והיה למזכיר קרן היובל לנוער של המלך ג'ורג' החמישי. במשרה זו נשאר, פרט לעוד תקופת שירות מצטיין במלחמת העולם השנייה, עד לפרישתו ב-1948, אז עוטר בתואר אבירות. למעשה, מעולם לא הפסיק לעבוד; לאחר פרישתו היה למזכיר כבוד של המגבית למען בית החולים לקצינים של המלך אדוארד השביעי, שם המשיך לעבוד עד מותו בשנת 1962.
אופי ומורשת

בחברה המתאימה, נטה אדמס להתבטא בלשון משולחת-רסן, ומוסכמות החברה לא התריעו אותו מעולם מדיבור גלוי לב. הוא העדיף שהכל, משוערים עד למשפחת המלוכה, יכירו אותו פשוט בשם "החובל".
בנובמבר 2008, 100 שנים לאחר יציאת משלחת נמרוד לדרך, יצא אחד מניניו של "החובל", הנרי אדמס, מ"צריף שקלטון" עם עוד שני חברים במשלחת יובל המאה למשלחת שקלטון  להשלים את מלוא 1280 הקילומטרים אל הקוטב הדרומי בצעידה רגלית, כשהם גוררים אחריהם את מזחלותיהם ללא סיוע. בינואר 2009 הצטרף עוד נין של "החובל", דייוויד קורנל, למשלחת בקצה הדרום 88°23′S 162°00′E﻿ / ﻿88.383°S 162.000°E﻿ / -88.383; 162.000, להשלים את 155 הק"מ האחרונים של העסק המשפחתי הלא-גמור.
בן שלו

| --- | --- |
אין תמונה חופשית
 לידה:  5 בנובמבר 1971 (בן 52) תל אביב-יפו, ישראל 
 מדינה:  ישראל ישראל
 השכלה:  אוניברסיטת תל אביב  רימון בית ספר למוסיקה 
 מעסיק:  הארץ 
 
בן שלו (נולד ב-5 בנובמבר 1971) הוא עיתונאי ישראלי, כתב התרבות ומבקר המוזיקה של העיתון "הארץ".
ביוגרפיה

נולד בתל אביב, גדל ברחובות וחזר בנעוריו לתל אביב. לאחר שירות בצבא החל לעבוד כמגיה בעיתון "חדשות" מספר חודשים טרם סגירתו ב-1993. בהמשך עבד כעורך בעיתון "העיר", וכתב גם ביקורות מוזיקה לעיתון. למד מוזיקה בבית הספר רימון אך פרש לאחר שנה. למד היסטוריה כללית באוניברסיטת תל אביב.
בשנת 1999 עבר ל"הארץ", שם עבד כעורך כתבות ומדי פעם כתב על מוזיקה. ב-2003 מונה למבקר הג'אז של העיתון ומ-2006 משמש מבקר המוזיקה הישראלית של העיתון. ב-2009 החל לפרסם את הטור 'שמיעה סלקטיבית', בהתחלה פעם בשבועיים ובהמשך בכל יום שישי.
שלו נשוי ואב לשלוש בנות.
בן שכטר

| --- | --- |
אין תמונה חופשית
 לידה:  1963 (בן 61 בערך) ברוקלין, ארצות הברית 
 מוקד פעילות:  ניו יורק 
 מקום לימודים:  התיכון למוזיקה ולאמנות, אוניברסיטת קולומביה, בית הספר מנהטן למוזיקה 
 שפה מועדפת:  יידיש, אנגלית 
 
בן שכטר (בכתיב יידי: בניומין שעכטער; נולד בשנת 1963 בברוקלין) הוא מלחין, מנצח ואישיות תיאטרון יידיש, יהודי אמריקאי. בנו של איציע מרדכי שכטר.
קורות חיים

בן שכטר נולד בברוקלין למשפחת פעילי יידיש. בניגוד לרוב משפחות יהודיות, ההורים דיברו עם ילדי המשפחה ביידיש וזה הייתה שפת אם. הוא למד מוזיקה ונגינה במסגרות שונות לרבות אוניברסיטת קולומביה. בסיום הלימודים בן שכטר החליט לבנות את הקריירה בתחום תיאטרון מוזיקלי.
בן שכטר כתב מוזיקה למספר הצגות שהועלו בניו יורק לרבות בחורים ערומים שרים, Too Jewish?, Double Identity ונוספים.
הוא גם כתב מוזיקה להצגות בתיאטרון יהודי לרבות The Shtetl Comes to Life, From Kinahora to Coney Island.
בן שכטר הוא מייסד ומנצח של מקהלה ששרה ביידיש וכוללת כ-50 זמרים. המקהלה מבצעת גם יצירות קלסיות בתרגום ליידיש.
בנוסף לפעילות בתחום המוזיקה, בן שכטר מתרגם יצירות רבות מאנגלית, צרפתית ואיטלקית ליידיש.
ג'יימי קינג

| --- | --- |

קינג, 2008
 לידה:  23 באפריל 1979 (בת 45) אומהה, נברסקה, ארצות הברית
 מדינה:  ארצות הברית ארצות הברית
 תקופת הפעילות:  מ-1993
 מקום לימודים:  אוניברסיטת נברסקה-לינקולן  תיכון וסטסייד 
 בן זוג:  קייל ניומן (2020-2007)
 מספר צאצאים:  2 
 פרופיל ב-IMDb
 
ג'יימי קינג (באנגלית: Jaime King; נולדה ב-23 באפריל 1979) היא שחקנית ודוגמנית אמריקאית. הופיעה בעבר גם בשם הבמה ג'יימס קינג (James King), כינוי ילדות שניתן לה על ידי הוריה. קינג הופיעה במגזינים "ווג", "מדמואזל", "הרפרס בזאר". תפקידיה העיקריים בסרטי קולנוע, הם בסרטים "פרל הארבור" (2001) "נזיר חסין אש" (2003) ו-"עיר החטאים" (2005) ומתפקידה בסדרה "חשיפה לדרום".
ביוגרפיה

קינג נולדה באומהה, נברסקה, שבארצות הברית, למשפחה נוצרית. הוריה הם רוברט וננסי קינג, מלכת יופי לשעבר. יש לה אחות גדולה בשם סנדי, אחות קטנה בשם בארי ואח קטן בשם רוברט (רובי). שמה הפרטי של קינג, בא משם דמותה של לינדזי וגנר, "ג'יימי סומרס", מהסדרה "האישה הביונית". הוריה של קינג התגרשו כאשר זו הייתה בת 15. היא למדה בבית הספר לדוגמנות של ננסי בונדס, ולאחר מכן נשרה מכיתה י' ב"תיכון ווסטסייד" ב-1995 כדי לקדם את קריירת הדוגמנות שלה בניו יורק. בשנים לאחר מכן, נרשמה קינג לתוכנית לימודים ביתיים מאוניברסיטת נברסקה – לינקולן.
קריירת דוגמנות ומשחק

קינג התגלתה בנובמבר 1993, כשהייתה בת 14, על ידי הסוכן מייקל פלוטי, אשר הזמין אותה לניו יורק כדי להתחיל קריירת דוגמנות באופן מקצועי. קינג בחרה לאמץ את כינוי ילדותה, ג'יימס, למשך קריירת הדוגמנות שלה, ויותר מאוחר, לתחילת קריירת המשחק שלה. קינג הצליחה בתור דוגמנית אופנה, ובגיל 15, הצטלמה למגזינים "ווג", "מדמואזל", "אלור" ו"שבע עשרה". ב-4 בפברואר 1996 הופיעה קינג על כתבת השער של מגזין "הניו יורק טיימס" והופיעה בתצוגת אופנה עבור "שאנל" וכריסטיאן דיור.
ב-1998 הנחתה יחד עם הדוגמנית-שחקנית, רבקה רומיין, את התוכנית "House of Style" מ-1998 עד 2000. השתתפה בקומדיה "מחכים לנצח", שיצא לאקרנים ב-2010.
בשנת 2009 השתתפה בווידאו-קליפ לשירם של להקת הרוק דה פריי "Never Say Never", בשנת 2012 בווידאו-קליפ לשיר Summertime Sadness של הזמרת לנה דל ריי ובשנת 2021 בקליפ לשירה של LP, ‏"One Last Time".
חיים אישיים

במהלך דוגמנות העבודה הראשונה שלה, החלה קינג להשתמש בהרואין והייתה לה התמכרות לסם מגיל 14 עד 19, אז היא נסעה לשיקום ולגמילה. החבר שלה דאז, צלם האופנה בן ה-20 דייוויד סורנטי, נפטר מ"מחלת כליה שחשבה שקרתה בשל שימוש מוגזם בהרואין. " היא יצאה במשך זמן קצר עם זמר הקאנטרי קיד רוק כאשר הייתה בת 21.
בשנת 2014 היא חשפה את מאבקיה באנדומטריוזיס ובתסמונת השחלות הפוליציסטיות, שהובילו לאי פוריות. קינג ספגה חמש הפלות והריון חוץ רחמי לפני הולדת בנה הראשון.
בינואר 2005, בזמן שעבדה על סט הצילומים של "Fanboys", היא החלה לצאת עם במאי הסרט, קייל ניומן. תוך שלושה חודשים מיום היכרותם, עברו השניים להתגורר יחד. השניים התארסו באפריל 2007, והם נישאו ב-23 בנובמבר 2007. נולד להם בן, ג'יימס נייט ניומן ב-6 באוקטובר 2013. ב-16 ביולי 2015 נולד בנם השני של הזוג. טיילור סוויפט היא הסנדקית שלו.
במאי 2020 הגישה קינג בקשה לגירושין מניומן לאחר 13 שנות נישואין. כמו כן הגישה קינג צו מניעה זמני נגד ניומן.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2001 | Happy Campers | פיקסל |  |
| 2001 | שאיפות | כריסטינה המבוגרת |  |
| 2001 | פרל הארבור | בטי באייר |  |
| 2002 | Four Faces of God | סם |  |
| 2002 | נוכלים ללא תואר | אנג'לה פאטון |  |
| 2002 | הגונב מגנב אידיוט | בייבי |  |
| 2003 | נזיר חסין אש | ג'ייד |  |
| 2004 | לבנבנות | הת'ר ואנדרגלד |  |
| 2005 | כל מה שבחורה רוצה | קאת'י ג'ויס |  |
| 2005 | עיר החטאים | גולדי וונדי |  |
| 2005 | כוח הכסף | אלכסנדריה |  |
| 2005 | 12 במחיר אחד 2 | אנני |  |
| 2006 | האליבי | הת'ר |  |
| 2006 | טריפ קטלני | סמנת'ה |  |
| 2007 | They Wait | שרה |  |
| 2008 | הספיריט | לרלי רוקס |  |
| 2009 | True True Lie | נטלי |  |
| 2009 | בלאדי ולנטיין 3D | שרה פאלמר |  |
| 2009 | שרופים | אמבר |  |
| 2010 | מחכים לנצח | סוזן דונר |  |
| 2010 | A Fork in the Road | אפריל רוג'רס |  |
| 2010 | יום האם הארור | בת' |  |
| 2012 | זנבות אדומים | אקסיס מארי | דיבוב |
| 2012 | לילה שקט | אוברי בראדימור |  |
| 2013 | The Pardon | טוני ג'ו הנרי |  |
| 2014 | עיר החטאים: עלמה להרוג | גולדי וונדי |  |
| 2015 | משימה סוף | אנליסט נייט |  |
| 2017 | Bitch | בת' |  |
| 2018 | אושן 8 | עצמה |  |
| 2018 | תוכנית בריחה 2: הגיהנום | אביגיל רוס |  |
| 2019 | תוכנית בריחה 3: פעולת חילוץ | אביגיל רוס |  |
| 2019 | Ice Cream in the Cupboard | ד"ר ג'יזל כהן |  |
| 2021 | שוטר על הכוונת | שאנון מת'ארס |  |
| 2022 | שם קוד: באנשי | באנשי |  |
| 2023 | The Resurrection of Charles Manson | אנני |  |
| TBA | How to Cook Your Daughter | ג'סיקה |  |
| TBA | Lights Out | הבלשית אלן רידג'ווי |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2005 | The O.C. | מארי-סו | פרק: "The Return of the Nana" |
| 2006-2005 | סודות המטבח | טניה | תפקיד ראשי; 13 פרקים |
| 2006 | The Worst Week of My Life | פייג' | פרק: "Pilot" |
| 2007-2006 | הכיתה | פאלמר | 6 פרקים |
| 2009-2008 | גארי הרווק | ונסה פלוד | תפקיד ראשי; (עונה 1); 13 פרקים |
| 2014-2009 | מלחמת הכוכבים: מלחמת המשובטים | לוקה / נייט-סיסטר / אורה סינג / קאסי קרייר | דיבוב; 9 פרקים |
| 2010 | My Generation | ג'קי | תפקיד ראשי; 8 פרקים |
| 2015-2011 | חשיפה לדרום | למון ברילנד | תפקיד ראשי; (4 עונות); 76 פרקים |
| 2011 | אהבה נושכת | אמנדה | פרק: "Modern Plagues" |
| 2014 | Comedy Bang! Bang! | שיילה לינטר | פרק: "Dane Cook Wears a Black Blazer & Tailored Pants" |
| 2016 | The Mistletoe Promise | אליסה דונר | סרט טלוויזיה של הולמרק |
| 2016 | רובוט צ'יקן | שני / אניטה רדקליף / קליאו דה-ניל | דיבוב; פרק: "Yogurt in a Bag" |
| 2018 | Transformers: Power of the Primes | סולוס פריים | דיבוב; 5 פרקים |
| 2019 | קיץ שחור | רוז | תפקיד ראשי; 7 פרקים |